ועדת העבודה, הרווחה והבריאות, כנסת 19, פרוטוקול מספר 321, 2014-11-18 12:30

יעקב מרגי: צהרים טובים לכולם.

יעקב מרגי: אני מתכבד לפתוח את ישיבת ועדת העבודה, הרווחה והבריאות.

יעקב מרגי: היום ה-18 בנובמבר 2014.

יעקב מרגי: היום הוא יום הפג בכנסת ובמסגרת יום זה אנחנו נדון במצב הפגיות וסל השירותים לפג.

יעקב מרגי: זאת ישיבת מעקב אחר הישיבה שהתקיימה בשנה שעברה ביום הפג הבינלאומי.

יעקב מרגי: אני מקדם בברכה את חברת הכנסת אורלי לוי אבקסיס שמחויבת לנושא ונתנה לנו הבוקר את הפרומו, את ישיבת החימום.

אורלי לוי אבקסיס: ואני ממשיכה בוועדה לענייני ביקורת המדינה.

יעקב מרגי: ננסה לא לחזור על נקודות עליהן דיברנו, אבל פחות או יותר הן נושקות אחת לשנייה.

יעקב מרגי: כפי שציינתי, מדי שנה אנחנו מציינים את יום הפג הבינלאומי בכנסת, הן בדיוני הוועדות והן במליאה.

יעקב מרגי: בשנים האחרונות נערכים דוחות השוואתיים שנותנים לנו סקירה מקיפה על מצב הפגים בארץ ואני בכמה נקודות שעולות בדוחות.

יעקב מרגי: הדוחות מצביעים על עלייה מתמדת בלידת הפגים.

יעקב מרגי: לגבי התחלואה, אנחנו רואים מצב סטטי, לא עלייה ולא ירידה.

יעקב מרגי: אני שומע שעולים אחוזי תמותה.

<קריאה: לא.

יעקב מרגי: אדרבה, תנו לנו את הנתונים.

יעקב מרגי: אני יודע שיש מחסור ברופאים נאונטולוגים ובאחיות בפגיות וכי עדיין מקצוע הנאונטולוגיה מוגדר כמקצוע במצוקה.

יעקב מרגי: נתעדכן לגבי מיטות בטיפול נמרץ לאותם פגים שאינם זכאים לפי הקריטריון לטיפולי המשך.

יעקב מרגי: בוועדה לזכויות הילד דיברנו הבוקר גם על הרצף הטיפולי.

יעקב מרגי: בדיון הזה אני לא רוצה להיכנס להגדרות.

יעקב מרגי: אני מבקש לשמוע מה נעשה בנושא סל השירותים, מה לא נעשה ומה התכניות לעתיד.

יעקב מרגי: אני רוצה לשמוע את הרגולטורים, את משרד הבריאות.

יעקב מרגי: נמצא כאן נציג המוסד לביטוח לאומי?

<קריאה: לא.

אורלי לוי אבקסיס: חבל.

אורלי לוי אבקסיס: הנציגה הייתה בוועדת ביקורת המדינה.

יעקב מרגי: הנושא של הפגיות, פגים, נאונטולוגיה, מלווה אותי מאז כניסתי לכנסת ב-2003, עת הייתי חבר בוועדה לזכויות הילד שהיא חברות מתמידה.

יעקב מרגי: הנושא הזה היה נושא שחזר ועלה לא קשר לציון יום הפג.

יעקב מרגי: לצערי הרב מצד אחד התחושה היא שמתקדמים צעד אחד קדימה ואז או שחוזרים אחורה או שדורכים בחלק מהנקודות או שהקצב של לידת הפגים כנראה מדביק ועובר את קצב ההתקדמות.

יעקב מרגי: אם אמרתי נתונים שמקפיצים, אני ארצה לשמוע סקירה.

יעקב מרגי: נתחיל עם נציגי משרד הבריאות.

יעקב מרגי: הייתי רוצה שתתמקדי.

יעקב מרגי: בדיון הקודם דיברנו על החיסונים, על ה-RSV ודיברנו לא על 34 פלוס 6 אלא 35 פלוס 6.

יעקב מרגי: נראה במה אתם יכולים לעדכן אותנו ונראה אם החכמנו ואם התקדמנו.

יעקב מרגי: בבקשה.

<ורד עזרא: צהרים טובים.

<ורד עזרא: אני ראש מינהל רפואה במשרד הבריאות.

<ורד עזרא: לפני שנה דיווחנו בדיוני ועדת הסל על הנושא של הארכת שבוע חיסון כנגד RSV ואכן בשנה שעברה נוסף שבוע נוסף לסל.

<ורד עזרא: בשנה זאת אכן, כמו שגם דוקטור צנגן יכול אולי לעדכן, בתחילה הוגשה בקשה להוסיף שבוע נוסף וכרגע הבקשה נמשכה על ידי האיגוד הנאונטולוגי עקב גייד ליינס קלימים חדשים שצריכים בחינה.

יעקב מרגי: אם אפשר, בעברית.

<ורד עזרא: סליחה.

<ורד עזרא: קווים מנחים.

<שמואל צנגן: אני יושב ראש האיגוד הישראלי לנאונטולוגיה, מנהל הפגייה בברזילי.

יעקב מרגי: אתה תהיה הדובר הבא.

יעקב מרגי: תתייחס כרגע רק לנושא של RSV.

<שמואל צנגן: כן.

<שמואל צנגן: רק לנושא של RSV שקרוי גם וירוס הפגים וכרוך בתחלואה ותמותה בעיקר אצל פגים.

<שמואל צנגן: לכן מזה מספר שנים נהוג לחסן את הפגים.

<שמואל צנגן: עד לפני שנה העלינו כל פעם את ההתוויות לאור הנתונים שהיו בספרות, עד לפני שנה כל פג עד שבוע 34 ועוד 6.

<שמואל צנגן: שוב, יש קריטריונים של כמה זמן הוא היה צריך להיוולד לפני עונת החורף כדי לזכות אותו בחיסון.

<שמואל צנגן: ביולי 2014 פורסם גייד ליינס, קווים מנחים, של האמריקן אקדמי אוף פדיאטריקס שמאתגרים, כלומר, מצמצמים בצורה משמעותית את ההתוויות.

<שמואל צנגן: לכן חשבנו שנכון לעכשיו טוב למשוך את הבקשה לתוספת של עוד שבוע, דהיינו להגיע עד 35 ועוד 6, לבחון את הנייר הזה שהוציא האיגוד האמריקאי, לבדוק את הנתונים אצלנו בארץ, לבדוק מה עושים העמיתים שלנו באירופה לאור ההתוויות האלה.

<שמואל צנגן: לכן לשנה זו, לעונת החיסונים הזאת, 2014-2015, נשארות ההתוויות בעינן עד שבוע 34 ועוד 6 ולא התוספת שביקשנו.

יעקב מרגי: מה עולה מהמסמך שלהם?

יעקב מרגי: הם ממליצים להישאר בתקופה הזאת?

<שמואל צנגן: הם רוצים להגביל את ההתוויות, בעיקר מהשיקול של עלות מועילות שהוא השיקול הדומיננטי.

<שמואל צנגן: הם הציגו מספר מחקרים מהם לכאורה נובע שאולי בשבועות המאוחרים האפקטיביות של החיסון פחות יעילה.

<שמואל צנגן: יש התנגדות, כלומר, הוקמה ועדה של האיגודים הרלוונטיים – איגוד הנאונטולוגיה, איגוד רופאי הילדים, איגוד מחלות זיהומיות ילדים, בריאות הציבור, רופאי הילדים.

<שמואל צנגן: קיימנו פגישה ראשונה ואנחנו לא מאמצים באופן אוטומטי את ההנחיות של האמריקן אקדמי אלא אנחנו סבורים שצריך לבדוק את הנתונים בארץ שיש לה מאפיינים ייחודיים.

<שמואל צנגן: נשמע גם מה החברים מאירופה אומרים ואז נקבל עמדה לגבי ההגשה לסל הבא לשנה הבאה.

<ורד עזרא: זה בנושא הסל.

<ורד עזרא: בשאר הנושאים עליהם שוחחנו בשנה שעברה.

<ורד עזרא: כמו שציינתי, אני חושבת שרוב השומעים כאן שמעו זאת מספר פעמים, בסוף דצמבר 2013 פרסמנו חוזר שמגדיר מה הסטנדרט לפגייה, הן מבחינת כוח אדם, הן מבחינת תשתיות, הן מבחינת ציוד ומה נדרש בפגייה.

<ורד עזרא: בעקבות הסטנדרט הזה משרד הבריאות התחיל לקיים מודל שנקרא מודל הכוכבים בו כסף ייעודי שהוקצה לנושא הפגיות יוקצה לפגיות על פי מודל של איכות שלהן, עמידה בסטנדרטים של איכות שהביסוס של הסטנדרט הוא על בסיס החוזר.

<ורד עזרא: לצורך העניין המשרד הקצה בקר ייעודי לנושא הפגיות, מר מועוויה כבהה שיושב כאן.

<ורד עזרא: ביקרנו השנה בכל פגייה והשלמנו את הסיבוב בסוף החודש.

יעקב מרגי: כמה פגיות יש בארץ?

<ורד עזרא: 26 פגיות.

<ורד עזרא: ביקרנו בכל פגייה ועשינו סיבוב ובקרה עם מנהלי בית החולים.

<ורד עזרא: אני חושבת שהעלינו גם את המודעות של מנהלי בתי החולים ואת החשיבות כי אנחנו באמת באים, בודקים באופן ייעודי כל מחלקה כזאת בצורה מאוד מדוקדקת, ושנית, שוב, לפגיות המצטיינות יש תמריץ ולכן גם כדאי להן להצטיין.

<ורד עזרא: המודל כרגע נבנה על בסיס החוזר.

<ורד עזרא: כלומר, אנחנו בודקים כמה כוח אדם, איזה ציוד, מה התשתיות, מרחק בין עריסות, הקפדה על רחיצת ידיים ולמעשה בודקים את כל הדברים שהגדרנו.

<ורד עזרא: מבחינת התקנים.

<ורד עזרא: מ-2011 עד סוף 2014 הוקצו 240 תקנים לפגיות.

<ורד עזרא: אני אדגיש מה שאמר קודם עמיתי מר יונתן גרין ואומר שמדובר ברבע מכמות המיטות שהוקצו בכלל לכלל המערכת בשנים האלו.

יעקב מרגי: כמה מהן טיפול נמרץ?

<ורד עזרא: כולן.

יעקב מרגי: כולן מוגדרות כטיפול נמרץ.

<ורד עזרא: כן.

<ורד עזרא: מתוך המיטות האלה, בשנת 2014, למעשה לאחרונה, קיבלנו - - -

<שמואל צנגן: 130 הוקצו ועוד ארבעים צריכות להיות מוקצות השנה.

<ורד עזרא: 45 מיטות.

<ורד עזרא: המיטות האלה הוקצו ברישיון הפגייה כמיטות שניתנו, ולא צריך לזלזל בזה, אבל התקנים עדיין לא הגיעו אלינו.

<ורד עזרא: כאמור בדיון הקודם, התקנים כרגע מעוכבים על ידי האוצר וזה חלק מהשיח שלנו מול האוצר ואנחנו מקווים שהם ישוחררו בקרוב.

אורלי לוי אבקסיס: יש הקפאה מוחלטת משנת 2013 עד עכשיו, סוף 2014, בכל מה שקשור לתקנון של אותן מיטות.

אורלי לוי אבקסיס: זאת אומרת, על הנייר כביכול קיבלו מיטות.

אורלי לוי אבקסיס: מה זאת מיטה?

אורלי לוי אבקסיס: אם את לא שמה את התקן, כמה רופאים או כמה אחיות - - -

יעקב מרגי: זה תקן וירטואלי.

אורלי לוי אבקסיס: בדיוק.

אורלי לוי אבקסיס: לא הייתי מוצאת מילה טובה יותר.

אורלי לוי אבקסיס: זה תקן וירטואלי אלא שהתינוקות הם לא וירטואליים אלא הם באמת זקוקים לכוח האדם הזה.

<ורד עזרא: אנחנו אכן חושבים שהתקנים האלה נדרשים.

אורלי לוי אבקסיס: אתם צריכים להבין שהמלחמה שלנו בסופו של דבר עוזרת לכם ליישם את מה שאתם רוצים.

אורלי לוי אבקסיס: האבסורד הוא שהטענה של האוצר הייתה למה ב-2014 אין בכלל?

אורלי לוי אבקסיס: הם רוצים לעבור לאיזושהי רשות ועד שהיא לא תעמוד על הרגליים ועד שהיא לא תהיה, זה לא יהיה.

אורלי לוי אבקסיס: זה אבסורד כי תינוקות ממשיכים להיוולד.

אורלי לוי אבקסיס: פגים ממשיכים להיוולד.

אורלי לוי אבקסיס: הצורך בכוח אדם לא יסופק על ידי תעודת זכאות כפי שזה בדיור הציבורי.

אורלי לוי אבקסיס: תעודת זכאות היא לא קורת גג.

אורלי לוי אבקסיס: לכן לגבי התעודה או האישור, כל עוד אין את הפתרון של האוצר, להזכירכם, אנחנו בסוף 2014.

אורלי לוי אבקסיס: גם בוועדה לביקורת המדינה אמרנו שבינואר יהיה מעקב כי הזמן הזה חסך לאוצר את כל התקנים הרלוונטיים.

אורלי לוי אבקסיס: גם לגבי ההבנה של משרד הבריאות מול ארגון הנאונטולוגים והפשרה אליה הגיעו בתקנים כמה כוח אדם עבור כל מיטה, שזה גם פחות מאשר במדינות הפותחות, אבל מאילוצים שונים הפשרה הזאת הייתה בלתי נמנעת, עדיין זה לא מיושם בשטח.

יעקב מרגי: ההקפאה לא במקומה.

יעקב מרגי: אפשר לומר ששרים חדשים הם חסרי ניסיון אבל לא כך לגבי הפקידות.

יעקב מרגי: זאת מלכודת ששם האוצר בכל משרדי הממשלה.

יעקב מרגי: במקרה הזה אתם לא בנים חורגים.

<ורד עזרא: אני לא חושבת שאת הטענות לאוצר צריך להפנות אלינו.

יעקב מרגי: אנחנו מדברים גם לפרוטוקול.

אורלי לוי אבקסיס: אבל אם אתם לא תצעקו ולא תדפקו על השולחן, זה לא יקרה.

יעקב מרגי: אני מדבר גם לפרוטוקול וגם לדברי הסיכום שיהיו בתום הישיבה.

יעקב מרגי: אני חושב שהזעקה הייתה צריכה לצאת.

יעקב מרגי: אפשר להצביע על חוסר ניסיון, שרים חדשים שנופלים במלכודת הזאת של פקידי האוצר או לפעמים גם המערכת המשפטית, אבל כאשר בוחנים או רוצים להוציא פרויקט, זאת לא עילה להקפאה, במיוחד לא בנושא כזה.

יעקב מרגי: אמרה אורלי לוי שלא נבקש שלא ייוולדו פגים עד שמישהו יגמור את התכנית.

יעקב מרגי: לכן ההקפאה לא הייתה במקום וזאת מלכודת אליה נופלת פקידות ואנחנו בסוף הדיון נתייחס אליה.

<ורד עזרא: דבר נוסף שאני רוצה לעדכן בו הוא בנושא הרופאים הנאונטולוגים.

<ורד עזרא: נושא המצוקה ברופאים נאונטולוגים עלה לא אחת.

<ורד עזרא: בשנה האחרונה או קצת יותר, למעשה מספר המתמחים בנאונטולוגיה עלה משניים ל-25 וזאת בזכות התמריצים.

<ורד עזרא: הנושא של תמריצים לרופאים נאונטולוגים ממשיך גם בשנה זו, בשנת 2015, ויינתנו תמריצים למתמחים בנאונטולוגיה.

<ורד עזרא: דבר נוסף שנעשה בשנה זאת, ברמת התכניות, אנחנו נפתח את נושא אחות מומחית בנאונטולוגיה, שזה לא הקורס עליו דיברנו עליו אלא זה משהו אחר שיהיה ייעודי ומוכשר לטפל בפגים.

<ורד עזרא: נושא נוסף שכרגע אנחנו פועלים בו במשרד.

יעקב מרגי: לפני כן.

יעקב מרגי: נחזור לרופאים.

יעקב מרגי: כמה מתמחים יש לנו היום?

<ורד עזרא: 25.

אורלי לוי אבקסיס: כמה רופאים צריכים לצאת לפנסיה?

<ורד עזרא: אין לי כאן את הנתונים כמה צריכים לצאת לפנסיה.

אורלי לוי אבקסיס: לדוקטור צנגן יש.

<שמואל צנגן: נכון לעכשיו אנחנו 102 רופאים נאונטולוגים מדופלמים ועוד 25 מתמחים.

<שמואל צנגן: בחמש השנים הקרובות ארבעים אחוזים יוצאים לפנסיה.

<שמואל צנגן: כלומר, ארבעים רופאים בשנים הקרובות מגיעים לגיל 67 ופורשים.

יעקב מרגי: יש שם לריקוד הזה, צעד אחד קדימה ושני צעדים אחורה.

אורלי לוי אבקסיס: אבל זה צעד קדימה.

אורלי לוי אבקסיס: עצם זה שיש 25 מתמחים חדשים, זה צעד קדימה אבל הם לא מספיקים וצריך עוד.

יעקב מרגי: אני מהפריפריה.

יעקב מרגי: למדתי במרכז ולקח לי חצי יום להגיע למקום לימודיי, מה שלוקח היום שעה ועשר דקות.

יעקב מרגי: כל הזמן ראיתי שמשקיעים בכבישים.

יעקב מרגי: היום אני עולה לירושלים ולוקח לי שעה ושלושת-רבעי במקום 55 דקות ואני רואה שהם טוחנים הרים ומשקיעים בכבישים.

יעקב מרגי: התחושה היא שאנחנו לא מדביקים את הקצב וכך זה בהרבה נושאים.

יעקב מרגי: גם כאן.

<קריאה: אבל תראה מה המצב היום לעומת העבר.

<קריאה: לפני שלוש שנים היו שני מתמחים.

אורלי לוי אבקסיס: נכון.

אורלי לוי אבקסיס: דווקא בזה יש שיפור.

אורלי לוי אבקסיס: אנחנו רוצים שתמשיכו עם התמריצים.

יעקב מרגי: זה מזכיר לי את חוקרי הסייבר במשטרה.

יעקב מרגי: התחילו עם חוקר אחד והיום יש לנו שבעים חוקרים וגם הם לא מספיקים.

יעקב מרגי: אנחנו לא באים לשפוך מים קרים על מה שנעשה.

יעקב מרגי: אנחנו כאן כדי להתאים את עצמנו למציאות, לפחות למציאות.

יעקב מרגי: המקצוע הזה במצוקה והוא צריך לצאת מההגדרה הזאת.

יעקב מרגי: אומר דוקטור צנגן שארבעים אחוזים עומדים לפרוש, כנראה צריך עוד משהו מעבר למענקים.

יעקב מרגי: יכול להיות שהמענקים לא מאתגרים או מעבר למענקים צריך לצאת מהקופסא ולחשוב על משהוא אחר.

יעקב מרגי: שוב, תגמול עוזר והוא עזר להביא רופאים מומחים בתחומים אחרים לפריפריה וגם מתמחים.

יעקב מרגי: אם בעבר לא היו מתמחים, היום יש מתמחים.

<ורד עזרא: אנחנו לא סבורים שבשנים הקרובות תהיה בעיה למלא תקנים של מתמחים בנאונטולוגיה וזאת מכמה סיבות כאשר אחת מהן אלה הם התמריצים.

אורלי לוי אבקסיס: התמריצים יימשכו?

<ורד עזרא: לפחות בשנה הבאה.

יעקב מרגי: אני למדתי חשבון בסיסי.

יעקב מרגי: הוא אומר לנו שארבעים אחוזים עומדים לפרוש ויש לנו 25 מתמחים.

<ורד עזרא: אבל כל שנה נכנסים עוד מתמחים.

יעקב מרגי: אני לא יכול לקבל את צפירת ההרגעה שלך.

<ורד עזרא: אני לא בצפירת הרגעה.

<ורד עזרא: אני שוב מציינת שיש מקצועות שבשנה הבאה התמריץ להם לא נשאר אבל לגבי מקצוע הנאונטולוגיה החלטנו שיש חשיבות וכי המקצוע יישאר.

<ורד עזרא: לכן אני לא חושבת שאמרתי צפירת הרגעה, אבל אמרתם שצריכים עוד דברים.

<ורד עזרא: אני אומרת שבשנים הקרובות, בגלל הרבה סיבות, חלק מזה בגלל שהגדלנו את מספר מסיימי לימודי הרפואה, חלק מזה אלה התמריצים, חלק מזה אלה התקנים שיתווספו – לא תהיה בעיה לקלוט עוד מתמחים.

<ורד עזרא: אנחנו לא צופים שיעמדו תקנים ריקים ולא יאיישו אותם.

אורלי לוי אבקסיס: אין הגבלה של מספר תקנים לגבי התמחות בנאונטולוגיה?

<ורד עזרא: יש תקנים.

יעקב מרגי: תקנים, מטבעם הם תקן ויש הגבלה.

<ורד עזרא: התקנים הם תקנים מוגבלים.

אורלי לוי אבקסיס: לגבי המתמחים בנאונטולוגיה.

אורלי לוי אבקסיס: יש לנו איזו הגבלה מבחינת מספר התקנים?

אורלי לוי אבקסיס: יכול להיות שיש ביקוש יותר גדול בקרב המתמחים?

יעקב מרגי: את מוגבלת בתמרוץ?

אורלי לוי אבקסיס: זאת השאלה.

<ורד עזרא: המשחק הוא מכל הכיוונים.

<ורד עזרא: כשיש תקנים, הם יאוישו.

יעקב מרגי: לא.

יעקב מרגי: לא זאת השאלה.

<ורד עזרא: אם לא הבנתי, אני מתנצלת.

יעקב מרגי: לא יצויר שבאמת היו דופקים לך בדלת ומחכים בתור מאה רופאים שרוצים להתמחות בנאונטולוגיה.

יעקב מרגי: במקרה כזה הייתה לך מגבלה תקציבית לתמרץ אותם?

<ורד עזרא: יש סכום מוקצה לתקצוב.

<ורד עזרא: זה מתחלק במספר המתמחים.

<ורד עזרא: יש הגבלה וצריך להגיד את זה כאן על השולחן.

<ורד עזרא: אם אלף אנשים ירצו להתמחות, אין לי תקציב לזה.

<ורד עזרא: יש מגבלה של מקומות להתמחות.

אורלי לוי אבקסיס: בתי החולים ישמחו לקבל מתמחים.

אורלי לוי אבקסיס: יש להם מחסור בכוח אדם בפגיות.

אורלי לוי אבקסיס: יהיה לכם מקום להתמחות.

יעקב מרגי: ידיהן תהיינה מלאות בעבודה.

<ורד עזרא: כרגע אין בעיה.

<ורד עזרא: מאה זה נשמע לי מספר קצת גדול.

יעקב מרגי: ציינתי אותו כדי שתביני אותו מהר.

<ורד עזרא: כרגע יש מקומות.

<ורד עזרא: גם ייפתחו תקנים ומחכים לתקנים.

<ורד עזרא: יהיו מקומות.

אורלי לוי אבקסיס: אני רוצה לספר לך משהו ותביני למה אני שואלת את השאלה הזאת.

אורלי לוי אבקסיס: גם כשכבר היה הסכם הרופאים והכריזו על הנאונטולוגים כמקצוע במצוקה והובטחו תמריצים למי שהולך לנאונטולוגיה, עשינו כאן ישיבה לגבי הפגיות ובאה אלי נאונטולוגית מבית חולים בפריפריה בצפון ואמרה לי שהכול טוב ויפה אבל יש בעיה שהיא רוצה להציף.

אורלי לוי אבקסיס: למזלנו רוני גמזו היה כאן.

אורלי לוי אבקסיס: היא אמרה שיש לה שני מתמחים בהמתנה שמאוד מאוד רוצים לעשות התמחות אצלה, היא מאוד רוצה אותם אבל אין לה תקן כדי לקלוט אותם.

אורלי לוי אבקסיס: למזלי רוני הבטיח וקיים והתקבלו התקנים האלה כדי לאייש אותם בפריפרי.

אורלי לוי אבקסיס: זה היה למרות הסכם הרופאים וכולי.

אורלי לוי אבקסיס: כל עוד לא התערב מנכ"ל משרד הבריאות בשאלה הספציפית הזאת, ושוב, זה בפריפריה, זה לא קרה.

אורלי לוי אבקסיס: הנושא הזה עלה בפריפריה.

אורלי לוי אבקסיס: אם לא היינו בישיבה בנושא הזה בנוכחות מנכ"ל משרד הבריאות, כנראה שלא היו קולטים עוד שני מתמחים בנאונטולוגיה בצפון.

אורלי לוי אבקסיס: זאת השאלה שלי, האם המצב הזה יכול להישנות והאם הוא קורה הלכה למעשה גם בבתי חולים אחרים.

אורלי לוי אבקסיס: אני לא יודעת ולכן אני שואלת אתכם.

<שמואל צנגן: ברשותכם, בנושא תקני רופאים.

<שמואל צנגן: תכף נגיע לאחיות שזאת לדעתי בעיה אפילו יותר משמעותית.

<שמואל צנגן: עם תקני המיטות של 2011 ו-2013 היו אמורים להגיע תקנים של נאונטולוגים.

<שמואל צנגן: אני יודע שגם אצלי בברזילי.

<שמואל צנגן: התקנים האלה בסופו של דבר לא מפוקחים על ידי משרד הבריאות כדי שיגיעו לפגיות.

<שמואל צנגן: אני יכול להעיד שתקנים של רופאים שהגיעו עבור אותן שבע מיטות שקיבלתי לברזילי, נמצאים עכשיו במחלקות אחרות.

<שמואל צנגן: תקנים של רופאים שהיו אמורים להגיע לפגייה, לצערי הרב נמצאים במחלקות אחרות.

אורלי לוי אבקסיס: עשו להם הסבה למקום אחר.

<שמואל צנגן: כמו בהרבה בתי חולים אחרים.

<שמואל צנגן: בתופעה הזאת חובה לטפל.

<שמואל צנגן: צריך לדרוש ממשרד הבריאות לפקח על כך שהתקנים האלה, כמו גם תקני האחיות, מגיעים ליעד כי הם לא מגיעים ליעד.

אורלי לוי אבקסיס: זאת אומרת שמערכת הבקרה של משרד הבריאות לא עושה את עבודתה.

אורלי לוי אבקסיס: אם היא הייתה עושה את עבודתה והוקצו תקנים במסגרת האיוש או השיפור במצב הפגיות, הייתם צריכים לפקח ולבדוק שהתקנים האלו אכן מגיעים לפגיות.

אורלי לוי אבקסיס: אם אומר מנהל מחלקת הפגיות בברזילי שהתקנים שהובטחו לו הוסבו למחלקות אחרות, אתם צריכים להעניש את בית החולים.

יעקב מרגי: יונתן, בבקשה.

<יונתן גרין: אנחנו מקצים ואנחנו גם בודקים מול כל בתי החולים שקיבלו תקנים.

<יונתן גרין: אנחנו בודקים מה האיוש לפני ואחרי.

אורלי לוי אבקסיס: קיבלתם תקנים לפגיות שהוסבו למחלקות אחרות?

<יונתן גרין: היה גידול באיוש.

<יונתן גרין: הפגיות בארץ גדלו, גם במספר האחיות וגם במספר הרופאים.

אורלי לוי אבקסיס: אתה לא עונה לי לשאלה.

אורלי לוי אבקסיס: תקנים של נאונטלוגים הוסבו למחלקות אחרות?

אורלי לוי אבקסיס: כן או לא? כן.

אורלי לוי אבקסיס: תגיד את זה לפרוטוקול.

יעקב מרגי: אני רוצה לשמוע על השיפורים אבל כשאתה נשאל לנקודה, תעזוב את השיפור כטיעון.

יעקב מרגי: תתמודד עם השאלה שנשאלת.

<יונתן גרין: לא כל התקנים שהוקצו אוישו.

<קריאה: לא אוישו או אוישו במקום אחר?

יעקב מרגי: רגע.

יעקב מרגי: יש הבדל.

יעקב מרגי: אנחנו מבינים את הבנת הנשמע והבנו שהוא לא ענה לשאלה אבל תנו לו, הוא התחיל.

יעקב מרגי: אל תפסיקו אותו.

<יונתן גרין: אני מניח שיכול להיות שהתקן נלקח למערכים אחרים בבית החולים.

יעקב מרגי: מה זה אתה מניח?

אורלי לוי אבקסיס: אין לכם בקרה?

<וילמה מאור: איפה הפיקוח שלכם?

אורלי לוי אבקסיס: אומרת מנהלת ועדת הבריאות היכן הפיקוח שלכם.

יעקב מרגי: אני אחדד את השאלה.

יעקב מרגי: אני אובחנתי כאדם פרקטי ואני רוצה לדעת.

יעקב מרגי: האם משרד הבריאות, כשהוא מקצה תקן כשלהו ולאו דווקא בנאונטולוגיה, תקן ייעודי, הוא מוודא האם ההקצאה היא חופש פעולה למנהלי בתי החולים או שאתם מוודאים שהתקן הולך למקום אליו הוא הוקצה?

יעקב מרגי: אתם אמורים לוודא שאכן זה נעשה?

<יונתן גרין: אנחנו אמורים ואנחנו מוודאים.

<ורד עזרא: אנחנו אמורים ומוודאים.

<ורד עזרא: אנחנו מבקשים מבתי החולים לדעת לא רק האם איישו או לא איישו אלא גם את השם ומתי הוא אויש כי יש תקנים שמאוישים בינתיים וכל מיני דברים זמניים.

<ורד עזרא: המטרה היא שהקצאת התקנים היא באמת להעלות את כוח האדם.

<יונתן גרין: הפתרון לזה, הוא בדיוק מודל התמרוץ.

יעקב מרגי: לא.

אורלי לוי אבקסיס: לא.

אורלי לוי אבקסיס: נתתם תקן לרופא בפגייה.

יעקב מרגי: אומר לנו במפורש דוקטור צנגן לגבי בית החולים ברזילי.

יעקב מרגי: אני לוקח את הדברים שלו כאמת.

אורלי לוי אבקסיס: הוא מנהל הפגייה.

אורלי לוי אבקסיס: הוא יודע.

יעקב מרגי: תקנים שהיו אמורים להגיע לפגיות מאוישים במקומות אחרים.

יעקב מרגי: מה אתם עשיתם בנושא הזה?

<יונתן גרין: אנחנו באים לבית החולים.

יעקב מרגי: מה זה באים?

<יונתן גרין: אנחנו באים למנהל בית החולים ושואלים אותו קודם כל למה.

<יונתן גרין: יש סיבות אובייקטיביות?

יעקב מרגי: תודה רבה.

יעקב מרגי: זה מה שרציתי לשאול.

יעקב מרגי: בהלכה יש מושג שנקרא בארמית פסיק רישא וניחלה.

יעקב מרגי: נחתך לו הראש של העוף אבל לא אכלו.

יעקב מרגי: תבין, זה בלימוד הלכה ולא אכנס אתכם לזה.

יעקב מרגי: לכן רצינו שלא תיתן לנו הרצאה בשאלות.

יעקב מרגי: לכאורה נראה כאילו אנחנו קצרי רוח אבל לא, רצינו שתגיע לזה.

יעקב מרגי: מזה חששנו.

יעקב מרגי: מערכת הבריאות סובלת מהרבה דברים והרבה תחומים מגיעים לדיון בוועדה הזאת.

יעקב מרגי: מערכת הבריאות צריכה משאבים רבים.

יעקב מרגי: עם כל הכבוד, כאשר אנחנו כאן נאבקים על הנאונטולוגיה ועל הפגיות, אנחנו רוצים לראות את ההישגים.

יעקב מרגי: אומרים לנו שמשרד הבריאות הקצה תקנים אבל בסוף בסוף למשרד הבריאות נוח להעלים עין.

יעקב מרגי: מצד אחד יצאנו ידי חובת הפרוטוקול, הקצינו תקנים לפגיות אבל מצד שני כיביתי שריפה במקום אחר.

יעקב מרגי: זה לא יעבור.

יעקב מרגי: זה לא יהיה.

יעקב מרגי: אני אומר לך שאני בלי נדר לא מחכה ליום הפג הבינלאומי הבא אלא אנחנו נמשיך לעקוב באופן צמוד.

יעקב מרגי: זה יהיה בתדירות יותר גבוהה מאשר פג מורכב רואה נאונטולוג אחרי שהוא יצא מהפגייה.

יעקב מרגי: אני אעקוב ואני אדרוש.

אורלי לוי אבקסיס: כבוד היושב ראש, אולי צריך לבקש מהם שהם יספקו לוועדה את התקנים הצבועים שהיו אמורים להגיע לפגיות וכמה באמת הגיעו.

אורלי לוי אבקסיס: יעשו לנו פריסה של בתי חולים, כמה הגיעו למחלקת הפגיות וכמה מנהלי בתי החולים עשו הסבה לתקן, בידיעה או לא בידיעה, לא משנה, ושלחו למחלקות אחרות.

אורלי לוי אבקסיס: תעשו את הבדיקה הזאת כמו שצריך.

<ענבל שירקוני: גם רופאים וגם אחיות.

אורלי לוי אבקסיס: גם אחיות וגם רופאים.

אורלי לוי אבקסיס: תודה על החידוד.

אורלי לוי אבקסיס: אם הם לא יבקרו, אנחנו נהיה המבקרים.

יעקב מרגי: נעצור כאן את הסקירה כי אני רוצה שגם המוזמנים יצליחו לומר משהו.

יעקב מרגי: יכול להיות שדבריהם ימשכו אותנו לנושאים נוספים ויוציא אותנו מהקופסא של הדיון.

יעקב מרגי: נמצאת אתנו מנכ"לית הרשות לקידום מעמד האישה שלאחרונה ביקרה בפגייה.

יעקב מרגי: את רוצה לשתף אותנו?

<ורד סויד פאר: ביום שישי האחרון הייתי בפגייה בבית החולים ברזילי ופגשתי גם את הרופא שהוא מנהל המחלקה ועומד בראש הארגון.

<ורד סויד פאר: אני שומעת היום את הדיונים - זה דיון שני בו אני משתתפת - ואני חושבת שעולה תמונת מצב מאוד קשה.

<ורד סויד פאר: השאלה שלי היא האם זה קורה גם בתקנים אחרים או רק בתקנים האלה.

<ורד סויד פאר: האם קיימת גמישות ניהולית בכלל?

<ורד סויד פאר: בסופו של דבר אנחנו יודעים שבפועל אנחנו עדיין לא בהורות שוויונית ומרבית האחריות נופלת על אימהות.

<ורד סויד פאר: אחד הדברים שהועלה בפני זה גם קשר ההמשך עם הקהילה ומשך הזמן שממתינים לטיפול.

<ורד סויד פאר: האם אתם רואים איזושהי דרך שאפשר לקשור את כל הקצוות האלה?

<ורד סויד פאר: הבנתי שיש גם מינויים חדשים במשרד הבריאות שלקחו לידם את הנושא הזה והשאלה היא איך מקבלים בחזרה את התקנים שנלקחו.

<ורד סויד פאר: אם באמת יש חסך במקום אחר, לא זה המקום לבוא על חשבון התקנים האלה.

<ורד סויד פאר: לא יעלה על הדעת שהיו מקצים תקנים כירורגיים והיה אפשר להשאיל אותם למחלקה אחרת.

<ורד עזרא: התחלתי לומר קודם שמשרד הבריאות בודק תקן-תקן.

<ורד עזרא: צריך להבין שזה לוקח זמן.

אורלי לוי אבקסיס: תקנים שנמצאו ותוקצבו אבל נלקחו למקומות אחרים.

אורלי לוי אבקסיס: גם התקנים שאנחנו מחכים להם, יכול לקרות אתם אותו הדבר.

<ורד עזרא: גם כשתקן מתוקצב עכשיו, לוקח לפעמים זמן עד שהוא מאויש.

<ורד עזרא: אנחנו לכן עוברים בין כל בתי החולים ובודקים תקן-תקן שניתן.

אורלי לוי אבקסיס: צנגן, אולי אתה לא צריך אותם.

<קריאה: בינתיים אין רופאים.

אורלי לוי אבקסיס: אם היו נותנים לך תקנים כמו שהבטיחו, היית יכול לאייש אותם?

<שמואל צנגן: בהחלט.

אורלי לוי אבקסיס: התשובה שלך, אני מרגישה שזה קצת סיבון.

אורלי לוי אבקסיס: את אומרת שגם כאשר יש תקן, אתם צריכים לדאוג שיאיישו אותו.

אורלי לוי אבקסיס: אומר כאן צנגן שהבטיחו לו שניים וחצי תקנים, כמה?

<שמואל צנגן: לשבע מיטות שניים וחצי תקנים ועשרות אחיות.

<שמואל צנגן: עשרים אחיות.

אורלי לוי אבקסיס: מה שנאמר לנו כאן, ואנחנו לא יכולים לעבור לסדר היום, זאת ועדת הבריאות, שלאור היום בידיעה של משרד הבריאות התקנים האלה נגנבו, נשדדו, לא יודעת איך תקראו לזה – נשדדו, אומרת לי מנהלת הוועדה ולכן אני בסדר, אני בפוליטיקלי קורקט עדיין, בתוך המסגרת – מהפגייה בברזילי לטובת מחלקה אחרת ואתם נתתם לזה לקרות.

אורלי לוי אבקסיס: את אומרת לי שאולי אי אפשר היה לאייש.

אורלי לוי אבקסיס: אומר לך מנהל מחלקת הפגייה בברזילי שהוא בהחלט יכול לאייש את התקנים האלה והוא צריך אותם והוא זקוק להם.

<ורד עזרא: אבל זה לא מה שאמרתי.

<ורד עזרא: מצטערת, אבל זה לא מה שאמרתי.

אורלי לוי אבקסיס: זה כן מה שאמרת.

אורלי לוי אבקסיס: אולי את רוצה לומר משהו אחר.

<ורד עזרא: אולי לא הבהרתי את עצמי נכון.

<ורד עזרא: אני אחזור למה שהתכוונתי.

<ורד עזרא: אנחנו בודקים את התקנים.

<ורד עזרא: יש בתי חולים לא ממשלתיים ושם הסיפור הוא אחר.

<ורד עזרא: כרגע אני אדון בבתי החולים הממשלתיים.

<ורד עזרא: אנחנו בודקים את התקנים וזה לא רק בפגיות אלא יש תקנים שנתנו למיון, לגריאטריה וכולי.

אורלי לוי אבקסיס: אנחנו מדברים על הפגיות.

<ורד עזרא: אנחנו עושים את הבדיקה הזאת.

אורלי לוי אבקסיס: אתם מכבים שריפה במקום כלשהו ולוקחים אותה לשם.

<ורד עזרא: אנחנו לא לוקחים.

אורלי לוי אבקסיס: זה מזכיר לי את מגבות ערד.

אורלי לוי אבקסיס: אומר שר האוצר שאנחנו נפתור את הבעיה במגבות ערד כאשר ניקח את המפעל מקריית מלאכי ונעביר אותו לערד.

אורלי לוי אבקסיס: זאת השיטה.

אורלי לוי אבקסיס: זה הזוי.

אורלי לוי אבקסיס: את אומרת לי שיש לך עוד מחלקה שיש בה בעיות, אז ניקח את מה שהקצינו ונעביר אליה.

<ורד עזרא: זה לא מה שאמרתי.

<ורד עזרא: אמרתי שאנחנו בודקים את התקנים שהוקצו לכלל המערכת ולכלל המחלקות.

<ורד עזרא: בודקים איושים.

<ורד עזרא: אנחנו לא מבקשים מבית החולים שיאמר לנו כן אויש או לא אויש אלא מבקשים את השם ואת תאריך האיוש.

אורלי לוי אבקסיס: כשראיתם שבברזילי לקחו את התקנים, מה עשיתם עם זה?

<ורד עזרא: אנחנו פונים בכל נושא ונושא לבית החולים ומבקשים הסברים ודנים אתו.

אורלי לוי אבקסיס: מה היה ההסבר של ברזילי?

<ורד עזרא: אני לא יודעת לומר לך כרגע.

אורלי לוי אבקסיס: מי יודע להגיד לי?

יעקב מרגי: אורלי, לא משנה.

יעקב מרגי: את יודעת מה הפתרון?

יעקב מרגי: הסברים יש לו אבל את יודעת מה הפתרון?

יעקב מרגי: ואנחנו נדרוש אותו.

יעקב מרגי: תקן שלא אויש, יוחזר.

יעקב מרגי: שלא יהיה שום תמריץ למנהל בית החולים לשנות.

יעקב מרגי: גמישות ניהולית היא דבר טוב אבל לא במקצוע במצוקה.

יעקב מרגי: אני מוכן להתמודד ואני יכול להיות גמיש וצריך להיות גמיש, אבל לא במקצועות במצוקה.

יעקב מרגי: גם במקצוע במצוקה, גם הפגייה במצוקה, אני אתן גמישות ניהולית על גבה?

יעקב מרגי: אין דבר כזה.

יעקב מרגי: לא יהיה.

<שמואל צנגן: חשוב להבהיר שהמצב בבית החולים ברזילי הוא לא מצב ייחודי לברזילי.

<שמואל צנגן: הנושא הזה הועבר בעיקר ליונתן כי אני מתלונן על כך כבר שנים רבות ויונתן ידידי יודע על כך.

אורלי לוי אבקסיס: מה עשו עם זה?

<שמואל צנגן: אני הצעתי לו, ואני מציע גם כאן, שבמקביל להקצאת התקנים להנהלה, שמנהלי הפגיות יקבלו את המידע.

<שמואל צנגן: מה שקורה זה שכשמנהל בית החולים מקבל את אותם תקנים שכביכול אמורים להגיע לפגייה, הוא לא משתף את מנהלי הפגיות בכך.

<שמואל צנגן: כדי באמת למנוע את זה, אם באמת הרגולטור, משרד הבריאות, יעדכן את מנהלי הפגיות לגבי רופאים ואחיות שהוקצו התקנים, אז נוכל על הבסיס הזה להציג.

<שמואל צנגן: אנחנו יודעים שהגיעו לנו תקנים, יש לנו כאלה וכאלה אנשים שמוכנים, וזה יאפשר לנו ללחוץ על ההנהלות באמת לצבוע את התקן למקום אליו הוא צריך להגיע.

<רינה יהלום: אני מקופת חולים כללית.

<רינה יהלום: אני מוכרחה לציין שאנחנו לא חווים את אותן החוויות שמועלות כאן.

יעקב מרגי: אתם בכלל לא מתקננים.

<רינה יהלום: לא.

<רינה יהלום: מתקננים.

יעקב מרגי: בתי חולים של קופת חולים כללית

<רינה יהלום: אין לנו גניבה של תקנים של הפגייה.

יעקב מרגי: השאלה מה ההנהלה נתנה לכם.

אורלי לוי אבקסיס: אולי את לא יודעת שיש תקנים לפגייה?

יעקב מרגי: השאלה היא האם קופות החולים – עד עכשיו נגענו בבתי החולים הממשלתיים ואני מודה לך על האומץ, כי אם היה עודף ברופאים נאונטולוגים, יכול להיות שלא היית מעז – אכן מאיישות לפי תקן.

יעקב מרגי: בזמנו – וחטפתי התנגדות נמרצת, ואני חושב שאפילו הגשתי הצעת חוק, הייתי אז טירון, חדש, בכנסת, ב-2004-2005 – רציתי להביא בחוק תקינה של מחלקות הפגיות.

יעקב מרגי: אמרו לי לא לתקן בחוק כי אחר כך זה מחייב.

יעקב מרגי: האוצר לא אוהב תקנים.

יעקב מרגי: השאלה אם קופות החולים אכן מאיישות את הפגיות בתקן ראוי.

<רינה יהלום: בכל מקום בו יש לנו מועמד ויש לנו תקן, אנחנו מאיישים.

<רינה יהלום: אם אין לנו מועמד מומחה בנאונטולוגיה או מתמחה בנאונטולוגיה - - -

יעקב מרגי: לא ענית לי.

<רינה יהלום: אני עונה.

יעקב מרגי: השאלה היא אם יש לך תקנים ראויים לפגיות מצד ההנהלה.

<רינה יהלום: אני מבהירה.

<רינה יהלום: יש תקנים ויש לנו מועמד – מאיישים.

<רינה יהלום: אם אין לנו מועמד לפגייה ואנחנו יכולים לאייש את הילדים, מחלקת ילדים שמחזיקה תורנויות בפגייה.

<רינה יהלום: חשוב לנו מאוד גם לקלוט רופאים ייעודיים לילדים להתמחות.

יעקב מרגי: לא.

יעקב מרגי: את לא עונה.

יעקב מרגי: במילה לא פרלמנטרית, אתם מאלתרים פתרונות.

<רינה יהלום: אנחנו לא מעבירים את התקנים לכירורגיה.

יעקב מרגי: ברור לי, כי אם לא נותנים לך, איך תעבירי?

אורלי לוי אבקסיס: לא.

אורלי לוי אבקסיס: מה שנותנים, אני אקח לילדים אבל מחלקת ילדים היא לא במצוקה.

אורלי לוי אבקסיס: בואי נאמר כמה דברים.

אורלי לוי אבקסיס: אני רוצה לדעת, כשאת מקבלת בבתי החולים שלך תקן לנאונטולוגיה, מנהל הפגייה באותו בית החולים יודע שהגיעו לו תקנים?

<רינה יהלום: בוודאי שהוא יודע.

אורלי לוי אבקסיס: איך את בודקת שהוא יודע כשאת אומרת לי בוודאות גמורה?

אורלי לוי אבקסיס: אומר לי כאן יושב ראש איגוד הנאונטולוגים במדינת ישראל, בבקשה תיידעו אותי שיש תקן שאמור להגיע לפגייה מסוימת כך שמנהלי הפגיות ידעו שיש להם תקן שהם יכולים לאייש.

אורלי לוי אבקסיס: אם הם לא יודעים שיש להם תקן שהם יכולים לאייש אותו, איך בדיוק הם יביאו מועמדים?

<רינה יהלום: אני רוצה להגיד שאני לא יכולה לענות בשם בתי החולים של משרד הבריאות.

<רינה יהלום: אצלנו באגף הרפואה של חטיבת בתי החולים - - -

אורלי לוי אבקסיס: יש לכם גם ביקורת שזה קורה?

<רינה יהלום: יש אחראי על כוח אדם רפואי והוא מכיר את כל התקנים שמגיעים והוא בקשר ישיר עם כל מי שמגיע לו תקנים, אם אלה המרדימים, אם אלה הכירורגים, אם אלה אחרים שהם בעדיפויות.

<רינה יהלום: אותו דבר גם לגבי הפגיות.

<רינה יהלום: אין כזה דבר שאין שקיפות בעניין.

<שמואל צנגן: צריך לבדוק את זה.

<שמואל צנגן: אני לא יודע.

אורלי לוי אבקסיס: צריך לבדוק את זה.

אורלי לוי אבקסיס: בבקשה, תעבירו לנו גם אתם.

יעקב מרגי: בסיכום נבקש מכם.

אורלי לוי אבקסיס: התקנים והאיוש שלהם, כמו שנאמר כאן, משרד הבריאות לא סומך על מאוישים או לא.

אורלי לוי אבקסיס: בבקשה, תעבירו לנו את כל התקנים שקיבלה קופת חולים כללית.

אורלי לוי אבקסיס: הרמת לנו להנחתה.

אורלי לוי אבקסיס: תעבירו לנו את כל התקנים לנאונטולוגים שקיבלו בתי החולים של הכללית, בבקשה רשימה שמית של האיוש שלהם.

אורלי לוי אבקסיס: היה ויש לכם תקנים שהסבתם למקומות אחרים, גם אותם אנחנו רוצים לקבל.

אורלי לוי אבקסיס: אם זה מקובל על מנהלת הוועדה ועל יושב ראש הוועדה.

יעקב מרגי: זה כבר נרשם.

יעקב מרגי: אמרנו קודם שנבקש את רשימת התקנים שאושרו, אלה שאוישו ואלה שלא אוישו אלא כפי שאמרו כאן נגנבו או נשדדו – תחליטו על המינוח הכי נוח לכם – ואנחנו מכוונים זאת גם לבתי חולים ממשלתיים ובוודאי גם של הקופות.

יעקב מרגי: אנחנו נבקש זאת ממשרד הבריאות.

יעקב מרגי: משרד הבריאות לא אחראי רק על בתי החולים הממשלתיים אלא הוא הרגולטור של כל מערכת הרפואה והבריאות בארץ.

יעקב מרגי: אני רוצה לשמוע אימהות מארגון לה"ב.

יעקב מרגי: תבחרו לכן נקודות שעוד לא נגענו בהן ואם אתן חושבות על משהו שזועק.

<עינב הרשקוביץ: כבר שבע שנים אני חברת ועד עמותת לה"ב, אימא לשני פגים, אחד בן שבע ואחד בן שנה.

יעקב מרגי: שנולדו במקומות שונים בארץ.

<עינב הרשקוביץ: במקומות שונים בארץ.

<עינב הרשקוביץ: ביניהם נולדה ילדה שהיא לא פגית, תודה לאל.

<עינב הרשקוביץ: כל אחד נולד בבית חולים אחר.

<עינב הרשקוביץ: אני רוצה להתחבר לדבריה של גברת סויד.

<עינב הרשקוביץ: כמו שאתם רואים, עמותת לה"ב מורכבת מאימהות אבל יש כאן גם אבות.

<עינב הרשקוביץ: לא סתם האימהות מאוד נפגעות מהמצב הזה, כולל בפרנסה שלהן.

<עינב הרשקוביץ: גם עם הארכת חופשת לידה, אי אפשר לשים פג בגיל חמישה חודשים או שישה חודשים במעון.

<עינב הרשקוביץ: אפשר, אבל את לא תעבדי כי הוא חולה.

<עינב הרשקוביץ: אני ניסיתי פעמיים וזה לא עובד והפג שלי פג גדול ולא מורכב.

<עינב הרשקוביץ: האימהות נפגעות כי לטווח הארוך הן מפספסות שנים של עבודה ופנסיה ורצף תעסוקתי.

<עינב הרשקוביץ: כמעט אין אימהות לפגים שחוזרות לעבודה אלא אם כן הן במצב כלכלי מאוד מאוד רע, ואז הילד שלהן נפגע כי הוא נכנס למעון עם עשרים ילדים.

<עינב הרשקוביץ: גם ילד רגיל שנכנס למעון עם עשרים ילדים, זה לא אופטימלי.

יעקב מרגי: מה את מציעה לנו כמחוקקים לעשות?

אורלי לוי אבקסיס: הארכנו את חופשת הלידה.

<עינב הרשקוביץ: נכון.

אורלי לוי אבקסיס: יש גם דברים טובים שהצלחנו לעשות.

יעקב מרגי: היא ציינה את זה.

<עינב הרשקוביץ: אני מכירה את אלה שנהנו מזה ואני עזרתי להן לקבל את זה.

יעקב מרגי: מה עוד אפשר לעשות שלא עשינו?

<עינב הרשקוביץ: יש לנו ימי מחלה שאנחנו לא יכולים לנצל לילדים וילד שצריך פיזיותרפיה פעם בשבוע, וזה בשעות הבוקר בקופה, האימא שלו או האבא שלו צריכים לקבל את הזמן הזה.

יעקב מרגי: בוועדה הזאת דנו בהצעת חוק לגבי מחלות קשות.

יעקב מרגי: המעסיקים לא התנגדו.

<עינב הרשקוביץ: צריך להכניס את זה לגבי השנה הראשונה של הפג כמשהו שהורים יוכלו לנצל את ימי המחלה שיש להם.

<עינב הרשקוביץ: אני כבר לא מדברת על ההורים שאין להם ימי מחלה.

<עינב הרשקוביץ: אני חושבת שגם בכניסה למעונות כשהילד בן שנה, צריכה להיות איזושהי הזדמנות להורים לפגים שהם הורים שיותר נפגעו כלכלית בשנה הראשונה.

<עינב הרשקוביץ: אני יודעת שאני נאבקתי להכניס את הילדים שלי למעון.

<ורד סויד פאר: באיזה אזור בארץ?

<עינב הרשקוביץ: כרגע אני בדרום אבל הייתי בחיפה והייתי במרכז.

<עינב הרשקוביץ: אני חושבת שילדים בגיל שנה פלוס, אם הם היו יכולים לקבל איזושהי קדימות בגן, היה יכול לעזור.

<עינב הרשקוביץ: כאמור, אני מדברת על ימי מחלה בשנה הראשונה שהורים יוכלו לנצל אותם כדי להגיע לטיפולים.

יעקב מרגי: אני חושב שתרמת את חלקך לדיון למרות שיש לך עוד הרבה נקודות לתרום.

יעקב מרגי: עוד אימא מארגון לה"ב.

<רומי שחורי: אני יושבת ראש עמותת לה"ב.

<רומי שחורי: אני רוצה להתייחס בהמשך לדברים של עינב.

<רומי שחורי: גם דוקטור צנגן העלה באחד הדיונים נושא של ילודים עם צרכים מיוחדים.

<רומי שחורי: אני רוצה לקחת את זה צעד אחד קדימה.

<רומי שחורי: פגים לא מוכרים ככאלה ולא רק הפגים כפגים.

<רומי שחורי: גם עמותת לה"ב לא מוכרת כעמותת חולים.

<רומי שחורי: כשאנחנו באים לקבל או לנסות לקבל תקציבים ממשרד הבריאות לפעילות שלנו למען הורים, אנחנו נתקלים בדלתות סגורות כי אנחנו לא מוכרים.

יעקב מרגי: אתם ארגון הורים ולא ארגון חולים.

<קריאה: אנחנו הורים לחולים.

<רומי שחורי: אם פגים יוגדרו כילודים עם צרכים מיוחדים, עמותת לה"ב תוכל לקבל הכרה כעמותת חולים ולהיכנס לתוך התבניות של משרד הבריאות לתמיכה ממשלתית.

<רומי שחורי: כרגע אנחנו נתמכים על ידי תורמים פרטיים בלבד וכמובן נאבקים, כמו עמותות אחרים בארץ.

יעקב מרגי: דוקטור צנגן, כשהייתי קטן, כל הזמן מכרו לי שאלה שנולדו פגים, מקבלים איזה פייט והם מתפתחים יותר.

<שמואל צנגן: אתה מדבר הרבה במושגי יהדות.

<שמואל צנגן: מי כמוך יודע שמשה רבנו נולד בחודש השביעי והוא צמח להיות מנהיג ישראל.

יעקב מרגי: אבל הוא היה כבד פה וכבד לשון.

<שמואל צנגן: זה לא הפריע לו.

יעקב מרגי: נכון.

יעקב מרגי: השאלה אם יש עניין להגדיר את הפגים כמו שמוצע.

<שמואל צנגן: בהמשך לעבודת הקודש של עמותת לה"ב, אחד הדגלים שאנחנו מניפים יחד עם משרד הבריאות הוא באמת ההכרה בפג כילד עם צרכים מיוחדים.

<שמואל צנגן: ממש בימים האלה פיתחנו טיוטה של חוזר, הגורם המקצועי, כלומר, הנאונטולוגים.

<שמואל צנגן: על בסיס נייר עמדה המליצו על חוזר מינהל רפואה שיגדיר את הפג כילד עם צרכים מיוחדים על כל המשמעויות הנובעות מכך, הן מבחינת הצרכים שלו במרפאת פגים עם צוות רב תחומי וכנ"ל גם מבחינת ההדרכה והנגזרת להורים של הפג.

<שמואל צנגן: אם אפשר באמת לסיכום לבקש שהחוזר הזה יופץ במהלך השנה הקרובה וייושם על ידי הקופות - כי בסופו של דבר מי שאמור לדאוג לפג בקהילה, אלה הקופות – זאת תהיה תרומה מאוד גדולה.

יעקב מרגי: מי ניסח את החוזר?

<שמואל צנגן: החוזר הזה הוא קופרודקשן, זה שיתוף פעולה של הנאונטולוגים, אנשי מקצועות הרפואה המשולבים, שזה פיזיותרפיה טיפולית.

יעקב מרגי: משרד הבריאות יודע על החוזר הזה?

<שמואל צנגן: בוודאי.

<שמואל צנגן: אצלו מונחת עכשיו הטיוטה והוא מעביר את זה לסבב התייחסויות, אם אני לא טועה.

<שמואל צנגן: בקשתי שהחוזר הזה יבשיל וייושם.

אורלי לוי אבקסיס: אני רוצה לשאול שאלה.

אורלי לוי אבקסיס: יונתן, ראיתי שנציג האוצר מגיע אליך ונותן לך משהו ביד.

אורלי לוי אבקסיס: שתף אותנו.

<יונתן גרין: הלוואי.

אורלי לוי אבקסיס: שתף אותנו.

אורלי לוי אבקסיס: זה לגבי הנתונים של התקציב הקרוב?

אורלי לוי אבקסיס: האם יש את הסעיף שביקשתם אותו בוועדה שלי או לא?

<יונתן גרין: זה לא היה נציג האוצר אלא עוזר השרה.

<יונתן גרין: זה משהו אחר לגמרי.

אורלי לוי אבקסיס: העוזר של השרה הגיע לכאן בעניין של האין חדש?

אורלי לוי אבקסיס: אין את הנתון אם זה מופיע בתקציב או לא?

<יונתן גרין: אמר האוצר היום שיינתנו להערכתו עד סוף השנה.

<יונתן גרין: זה מה שאני יודע.

יעקב מרגי: הבנו ש-2014 היא שנה אבודה מבחינת התקצוב.

אורלי לוי אבקסיס: לא.

אורלי לוי אבקסיס: עדיין כשהתקנים יינתנו, שלא יסחבו את זה ל-2015.

<קריאה: גם ניתנו עשרים מיליון שקלים.

<יונתן גרין: הלחץ שלכם ביום הזה עוזר.

אורלי לוי אבקסיס: אל תיקחו אישית את זה שאנחנו תוקפים אתכם.

יעקב מרגי: עוד לא תקפנו.

יעקב מרגי: חכו.

<שירי כלפון קרטין: אני מעמותת לה"ב ואימא לפגית.

<שירי כלפון קרטין: אני גם פיזיותרפיסטית התפתחותית.

<שירי כלפון קרטין: המחשבה היא באמת להכיר את הפגים כבעלי צרכים מיוחדים.

<שירי כלפון קרטין: קודם כל, לעמותת לה"ב מאוד חשוב לציין את כל הפגים, גם כאלה שנולדו עד שבוע 37, כי אנחנו רואים גם אצלם הרבה צרכים מיוחדים, וגם הספרות המקצועית מראה זאת.

<שירי כלפון קרטין: הדבר הנוסף הוא שברגע שהפג יוכר כבעל צרכים מיוחדים, מדובר גם על הקלות סוציאליות.

<שירי כלפון קרטין: ילד עם צרכים מיוחדים מקבל הקלות במס, מקבל יותר ימי מחלה, וזה אומר הקלה מאוד משמעותית להורים.

אורלי לוי אבקסיס: נציג האוצר כאן?

יעקב מרגי: כאשר מדברים על הקלות , הבהלת אותם והכנסת אותם למקלטים.

יעקב מרגי: בואי נתחיל עם ימי המחלה.

אורלי לוי אבקסיס: אני חושבת שבשורה התחתונה מה שצריך זה לראות את הפג כילד בעל צרכים מיוחדים כדי שהוא יוכל לקבל את השירותים להם הוא נזקק.

<קריאה: יש הגדרה נפרדת לגבי מחלה סומטית.

<קריאה: אי אפשר להכניס את כולם להגדרה הזאת.

אורלי לוי אבקסיס: היא כאימא רוצה להביא לדיון את הדברים שיכולים לעזור לה ואנחנו מבינים לחלוטין שההכנסה או המשק הכלכלי של אותו בית נפגע.

אורלי לוי אבקסיס: אם אנחנו נכניס את הפגים – בואו נסתכל לרגע על הפגים ונעזוב לרגע את ההטבות הנלוות – והם יוגדרו כילדים בעלי צרכים מיוחדים, הם יוכלו לראות את הרופא בו מדובר בזמן, הם יוכלו לקבל את הטיפולים הפרה רפואיים בזמן, הם יאובחנו בזמן, הם יטופלו בזמן וזה אומר שהילד הזה, איכות החיים שלו, הגורל שלו והעתיד שלו ייראה אחרת.

אורלי לוי אבקסיס: אם אותו ילד שצריך לראות רופא בחודשיים הראשונים בחייו והוא רואה אותו רק אחרי שמונה חודשים – וכאן שמענו שזה קורה גם אחרי שנה – אתם מבינים מה קורה בפער של הזמן הזה?

אורלי לוי אבקסיס: כל יום כזה הוא יום אבוד.

אורלי לוי אבקסיס: אתם אמרתם במשרד הבריאות, עת התחלנו ללמוד כל מיני נושאים, שככל שההתערבות מוקדמת יותר בנושאים האלו, התוצאות גבוהות יותר, טובות יותר, איכות החיים של הילד משתפרת.

אורלי לוי אבקסיס: בבקשה, תיישמו את האני מאמין שלכם בנושא הפגים.

יעקב מרגי: אני כבר חושב על כך שבזמן הקרוב אני צריך לקיים דיון בנושא טיפות החלב.

<טל נוי: אני אימא לתאומים פגים שנולדו בשבוע ה-34 פלוס 2 במשקל של 1.600 קילו ו-1.700 קילו.

<טל נוי: אני רוצה להתחבר לדברים שנאמרו כאן ולהוסיף.

<טל נוי: חוויית הפגייה אצלנו הייתה אמנם יחסית קצרה אבל כל מה שעברנו מאז השחרור, אני חושבת שהורים לתינוקות שנולדים במועד לא מסוגלים בכלל להבין את מספר ימי העבודה שאנחנו נאלצים להחסיר, גם אני וגם בעלי.

<טל נוי: לפעמים יש לנו שלוש בדיקות בשבוע וזה אומר כל פעם להחסיר יום עבודה.

אורלי לוי אבקסיס: את עוד בצד הטוב.

אורלי לוי אבקסיס: עוד יש לך תאריכים לרופאים ולבדיקות.

<טל נוי: אין התחשבות לא מצד שוק העבודה, לא מצד הגנים הפרטיים אליהם רשמנו את הילדים ונאלצנו להוציא אותם.

<טל נוי: יש גם חוסר התחשבות כאשר אם למשל קובעים לנו תור למרפאת חוץ ובמעון מחליטים שאסור להכניס את הילדים אחרי שעה מסוימת, אם הבדיקה נגמרת אחרי אותה שעה בה אפשר להכניס את הילד לגן וללכת לעבוד, הרי שאחרי השעה הזאת אי אפשר להכניס אותו וזה אומר עוד יום עבודה אבוד.

<טל נוי: אין שום פיקוח בנושא הזה.

<קריאה: זה לא יאומן.

יעקב מרגי: זאת אכסניה אחרת.

יעקב מרגי: אנחנו נטפל בה.

<טל נוי: זה מאוד חשוב.

אורלי לוי אבקסיס: זה פיקוח על המעונות לגיל הרך.

יעקב מרגי: בקרוב זה מועבר אלינו.

<טל נוי: הנושא של ימי המחלה הוא קריטי.

<טל נוי: אני מסכימה עם עינב אבל אני חושבת שזה לא רק בשנה הראשונה.

<טל נוי: אצלנו זה עדיין ממשיך והילדים שלי הם כמעט בני שנתיים.

<טל נוי: כמות המעקבים היא אין סופית.

<טל נוי: יש להם עיכובים, יש להם כל מיני בעיות שקשורות לפגות ואנחנו מאוד מתקשים להתמודד.

יעקב מרגי: תודה.

יעקב מרגי: אני חושב שהנקודה הובהרה ומוצתה.

<יעל שמעיה: אני מעמותת לה"ב.

<יעל שמעיה: אני אימא לשתי פגות, האחת בשבוע מאוחר עם עיכוב גדילה ברחם, בשבוע ה-34 שנולדה במשקל 1,600 קילו, והשנייה נולדה בשבוע 31 במשקל 1.300 קילו.

<יעל שמעיה: אני גם דיאטנית בפגייה ובמכון להתפתחות הילד.

אורלי לוי אבקסיס: עוד לפני שילדת את הפגים.

<יעל שמעיה: כן.

<יעל שמעיה: עוד לפני שילדתי את הפגים.

<יעל שמעיה: אני רוצה לתת לכם תמונה לגבי הפגים.

<יעל שמעיה: גם הבת שלי וגם תינוקות שאני רואה על בסיס יומי - - -

אורלי לוי אבקסיס: כדי שהפרוטוקול יבין ויבינו גם האנשים שצופים בנו בשידור, קודם כל תסבירי מי נכנס לצרכים המיוחדים.

<יעל שמעיה: תחת הגג הזה של חוזר מנכ"ל נכנסים בעצם רק פגים שנולדו מתחת למשקל קילו וחצי ו/או מתחת לשבוע 32.

<יעל שמעיה: זאת אומרת שפג שנולד בשבוע 35 לדוגמה במשקל 1.600 קילו – ואנשי המקצוע כאן יבינו שבעצם הוא סבל מעיכוב גדילה מאוד רציני בתוך הרחם – הוא זקוק לליווי, לתמיכה ולהדרכה הורית מאוד מאוד נרחבת ומאוד משמעותית.

<יעל שמעיה: גם ההשלכות ארוכות הטווח הן בדיוק לפגים האלה מוכחות ומוכרות בספרות, אבל הוא לא יזכה לליווי המקצועי.

<יעל שמעיה: אני אימא לפגה שהייתה מאוד מודעת ואם אני לא הייתי אומרת לרופא הילדים שלי שאני רוצה ללכת אתה להתפתחות הילד, אני רוצה לקחת אותה לדיאטנית אחרת כי אני לא הצלחתי לטפל בבת שלי, אם אני לא הייתי מבקשת את הדברים האלה עליהם ידעתי, הרופא שלי בפירוש לא היה שולח אותי.

<יעל שמעיה: אני לא הייתי מגיעה למכון להתפתחות הילד אם לא הייתי מבקשת להגיע לשם.

יעקב מרגי: אני לא רוצה לפתוח את הדיון שהיה בוועדה לזכויות הילד לגבי הטיפול בקהילה.

<הדר ירדני: נכון שחוזר המנכ"ל בו דיברנו ואמרנו שהוא בדיון עכשיו לתיקון, מדבר על כך שילד שנולד מתחת לשבוע ה-32 או מתחת למשקל 1.500 קילו, אמור להיבדק במכון להתפתחות הילד תוך חודשיים.

<הדר ירדני: אבל כל שאר הילדים שזקוקים לטיפול, על פי חוזר זה אמורים להתקבל לאבחון וטיפול עד שלושה חודשים.

אורלי לוי אבקסיס: ואם משקלו הוא 1.550 קילו?

<הדר ירדני: כל ילד במדינת ישראל שזקוק למכון להתפתחות הילד ויש לו הפניה, על פי חוזר המנכ"ל - - -

אורלי לוי אבקסיס: בקהילה אין נאונטולוגים.

יעקב מרגי: אני מבקש לאפשר לה לסיים את דבריה.

<הדר ירדני: צריך לעשות סדר בדברים.

יעקב מרגי: אבל תוך כדי שאת עושה סדר, את הכנסת הסתייגות קטנה.

יעקב מרגי: אמרת אם יש לו הפניה ואוזני צדה את זה.

<הדר ירדני: כל פג שמשתחרר מבית החולים וכתוב לו שיופנה למכון להתפתחות הילד, אמור להגיע למכון להתפתחות הילד - אם הוא עד שבוע 32, תוך חודשיים, ואם הוא מעל, תוך שלושה חודשים.

אורלי לוי אבקסיס: אחרי כמה זמן למעשה הוא באמת מגיע?

אורלי לוי אבקסיס: יש לכם מעקב?

<הדר ירדני: אנחנו יודעים שהוא בטיפת חלב.

<הדר ירדני: אנחנו יודעים שחלקם הולכים ישירות לפיזיותרפיה ואכן מגיעים לרופא מאוחר יותר.

אורלי לוי אבקסיס: הנתונים שלנו מראים שבמקום חודשיים, אלה שמונה חודשים.

יעקב מרגי: נחזור לפרקטיקה.

<הדר ירדני: הוא דיבר על ביקור רופא בברזילי.

<הדר ירדני: זה לא אומר שהילד הזה לא נבדק בקהילה.

<הדר ירדני: זה לא אומר שהוא לא היה במכון להתפתחות הילד של הקופה.

<הדר ירדני: זה לא אומר שהוא לא מקבל טיפול פייזותרפיה כבר שמונה חודשים.

אורלי לוי אבקסיס: תגידי לנו מה זה אומר.

אורלי לוי אבקסיס: תני לנו נתונים.

אורלי לוי אבקסיס: כמה זמן צריך לחכות?

אורלי לוי אבקסיס: אנחנו שמענו כאן הורים שנאלצו לחכות ארבעה חודשים, אם זה מתחת או מעל ה-1.500 קילו.

<הדר ירדני: זה לא תקין.

אורלי לוי אבקסיס: הם נאלצו לחכות ארבעה חודשים במכון מסוים להתפתחות הילד.

אורלי לוי אבקסיס: לא ספרו להם את מה שהם חיכו להתפתחות הילד.

<הדר ירדני: זה באמת לא תקין.

יעקב מרגי: בואו נעשה סדר.

יעקב מרגי: ההבהרה הייתה מתבקשת וחשובה.

יעקב מרגי: זה לא אומר שמי שנולד, לא זכאי.

יעקב מרגי: השאלה שלי היא – והיא מופנית לנאונטולוגים שנוכחים כאן - במה תלויה ההפניה למכון להתפתחות הילד.

<שמואל צנגן: קודם כל, תודה על השיחה הערנית.

<שמואל צנגן: בהיבט של הספרות הרפואית המקצועית, אני כנאונטולוג יכול לדבר על ה-מה, על ה-איך וזה באמת הדיון שאנחנו עושים כאן.

<שמואל צנגן: כל פג, לא רק פג שהוא מתחת לשבוע ה-32 ו/או מתחת לקילו וחצי, על פי הספרות צריך להיות במעקב שבועי עד שהוא מגיע לשבוע מתוקן ארבעים, לא בהכרח על ידי רופא אבל על ידי אחות ומקצועות רפואה.

<שמואל צנגן: אחר כך הוא צריך להיות מטופל באינטרוולים שהם בהתאם למצבו הרפואי של הפג.

<שמואל צנגן: המענה נכון לעכשיו הוא שבקושי המכונים להתפתחות הילד עומדים – כמו שראינו, לא עומדים – ביכולות שלהם לעקוב.

יעקב מרגי: אני לא שם.

יעקב מרגי: אני שואל אותך שאלה.

<שמואל צנגן: נוצרת גם הטעיה.

<שמואל צנגן: אנחנו כנאונטולוגים לא כותבים את ההמלצה הזאת.

יעקב מרגי: את זה רציתי לשמוע.

<שמואל צנגן: זה בגלל אותה מציאות בה אנחנו באי ספיקה קשה.

יעקב מרגי: נשבעת את שבועת הרופא?

<שמואל צנגן: כן.

יעקב מרגי: אתה צריך להתעלם מהמצוקה.

יעקב מרגי: כרופא אתה חייב קודם כל.

אורלי לוי אבקסיס: אתם תוציאו הוראה לכל הנאונטולוגים שנמצאים בבתי החולים שלפני שהם משחררים את הילודים, לכתוב לכולם לשלוח למכון להתפתחות הילד.

אורלי לוי אבקסיס: המערכת שמה לכם כך, תלכו כך.

אורלי לוי אבקסיס: כל פג שמשתחרר, תנו הוראה לנאונטולוגים לשלוח למכון להתפתחות הילד, בין אם מדובר בקילו וחצי או בשני קילו.

אורלי לוי אבקסיס: כל פג שעוזב את בית החולים – עזוב את הקילו וחצי – תמליצו על כך.

יעקב מרגי: אתה מבין מה הקפיץ אותנו?

<שמואל צנגן: ברור.

<שמואל צנגן: אני אומר מה אנחנו עושים בפועל, כדי לדייק.

<שמואל צנגן: כל פג שמשתחרר, אנחנו ממליצים שהוא ייבדק במרפאת פגים.

<שמואל צנגן: שוב, זה משתלב עם החוזר שעדיין לא קיים.

<שמואל צנגן: היות ואין עדיין הגדרה של הפג כילד עם צרכים מיוחדים, כל פגייה בעצם מאלתרת את הפתרון שלה.

<שמואל צנגן: שוב, נחזור לברזילי – מנהל בית החולים יהרוג אותי – אבל אצלנו בברזילי, בגלל המציאות, לנו יש מרפאת פגים וכל פג שאנחנו חושבים, מגיע אלינו תוך חודש ועל בסיס הביקור הזה אנחנו קובעים לו את התכנית ההמשכית.

<שמואל צנגן: זה פתרון פרוביזורי.

<שמואל צנגן: יש מרכזים רפואיים שיש להם מרפאות פגים ויש כאלה שאין להם.

<שמואל צנגן: יש מקומות שהפג נראה במסגרת טיפת חלב ויש מקומות שהוא נראה במסגרת המרכז להתפתחות הילד.

<שמואל צנגן: לכן צריך לעשות סדר בעניין הזה.

יעקב מרגי: אני משחרר את האימא עם הפג הביתה בלי הפניה כתובה וסיכום.

<שמואל צנגן: זה כתוב.

<שמואל צנגן: אצלי כל פג שצריך מגיע תוך חודש.

יעקב מרגי: מה זה שצריך?

יעקב מרגי: אתה אומר לי כל פג שצריך.

יעקב מרגי: אתה מתייחס למשקל לפי החוזר או לשבוע?

<שמואל צנגן: אנחנו מתייחסים גם לפגים מעל שבוע 32 ומעל קילו וחצי.

<שמואל צנגן: בהיבט של המכון להתפתחות הילד, אני מודה שאנחנו לא שולחים באופן אוטומטי למכון להתפתחות הילד את הפגים הגדולים יותר כי המציאות היא כזאת שגם את אלה החריפים יותר, אנחנו רואים אותם.

יעקב מרגי: אנחנו מכתיבים את המציאות.

יעקב מרגי: בוא נכתיב את המציאות.

<שמואל צנגן: אתה צודק.

יעקב מרגי: צריך לעזור.

יעקב מרגי: אמר לך יונתן ביושר שהנזיפה שלכם והדיון הזה עוזר להם.

יעקב מרגי: בקיצור, תעזור לי לעזור לך.

יעקב מרגי: אנחנו מציפים היום את הנושא ולכן אם אנחנו נתייחס למציאות ולפי זה הרופאים ייתנו את ההמלצות או אם אני משחרר בסורוקה ואני יודע שבבאר שבע אין לי מענה, ההמלצה שלי היא שונה.

יעקב מרגי: זה לא נכון.

יעקב מרגי: אסור שזה יהיה כך.

<קובי שיף: אני רופא בפגייה בלניאדו.

<קובי שיף: לניאדו הוא בית חולים פרטי ויש לו קשיים לקבל טופסי 17 מקופות החולים.

<קובי שיף: לכן אנחנו עושים מרפאת פגים, מרפאת מעקב ללא טופס 17.

<קובי שיף: מי שמביא, מביא, אבל מי שלא מביא, מתקבל ללא טופס 17.

יעקב מרגי: למה אתם מקבלים בלי טופס 17?

<קובי שיף: אנחנו אנשים טובים.

<קובי שיף: יהודים רחמנים.

יעקב מרגי: רציתי לשמוע את זה.

<קובי שיף: בית חולים דתי.

אורלי לוי אבקסיס: עם ערכים.

<קובי שיף: מקבלים אותם בהתנדבות, עד שהוא מסדיר את התור במכון להתפתחות הילד שייקח כמה חודשים.

<קובי שיף: יש לנו פיזיותרפיסטית התפתחותית, יש נאונטולוג שרואה אותו, יש נוירולוג שמגיע אם צריך.

אורלי לוי אבקסיס: מה קורה אם אתה גר באזור בו אין לך מרפאת פגים או שאין לך בית חולים בסמוך?

<רומי שחורי: אני נוסעת מהדרום לשניידר.

אורלי לוי אבקסיס: מהדרום לשניידר עם פג?

<רומי שחורי: כן.

יעקב מרגי: פעם אמרתי שהפקקים בבית קמא זה לא בגלל אלה שמחפשים עבודה במרכז אלא חלקם בגלל אלה שבאים לטיפולים רפואיים ולרופאים פרטיים במרכז.

<קריאה: גם אני מהפריפריה.

<קריאה: אני עובדת בהתפתחות הילד בכרמיאל.

<קריאה: יש לנו שתי פגיות, נהריה וכרמל, ובתוך הפגייה שלהם, באוטומט כתוב להורים לפנות להתפתחות הילד ואנחנו רואים את הפגים האלה מאוד מהר.

<קריאה: הם בעדיפות.

<קריאה: יש פגיות אחרות באזור שזה לא באוטומט ואז זה נתון לשיקול דעתו של רופא הילדים.

<קריאה: רציתי לומר שברגע שזה מופיע באופן אוטומטי, זה עובד יפה, וברגע שזה לא מופיע באופן אוטומטי, צריך את הנאונטולוג שיראה את הילד.

<קריאה: הרופאה שלנו במכון היא נאונטולוגית לשעבר.

אורלי לוי אבקסיס: למה לשעבר?

אורלי לוי אבקסיס: המקצוע הזה שחק אותה?

<קריאה: היא 24 שנים הייתה בפגייה ואחרי כן הפכה לרופאה התפתחותית בלבד.

<קריאה: היו פגים שכן הופנו אוטומטית אבל אחר כך נפלו בקהילה על רופא ילדים שאמר שהוא חמוד, נעקוב אחריו ונראה, וזה קורה.

<קריאה: אחר כך מגיעים אלינו כשכבר מאחרים, חיכו שהם יאחרו כדי להפנות, ואז הם מגיעים ואנחנו שואלים איפה הם היו עד היום והם אומרים שרופא הילדים שלהם אמר שלמרות שכתוב בהמלצה, לחכות.

אורלי לוי אבקסיס: גם כשממליצים, אין לנו את הביטחון שזה יקרה.

<קריאה: גם כשממליצים, אין את הביטחון שזה יקרה.

אורלי לוי אבקסיס: כי רופא הילדים בקהילה שאין לו ניסיון בנאונטולוגיה מחליט על דעת עצמו לבטל את ההמלצה של הנאונטולוג המומחה לתחום הספציפי הזה.

אורלי לוי אבקסיס: אני לא רואה את זה קורה ברפואה אחרת.

אורלי לוי אבקסיס: אני לא רואה את המשחק הזה שרופא משפחה יבטל המלצה של רופא מומחה קרדיולוג.

אורלי לוי אבקסיס: אין חיה כזאת.

<הדר ירדני: משמיצים.

יעקב מרגי: לא משמיצים.

יעקב מרגי: אף אחד לא השמיץ.

יעקב מרגי: את מבינה למה הצורך להגדיר את הפגים כבעלי צרכים מיוחדים?

<הדר ירדני: את מי מהם שצריך.

יעקב מרגי: לא.

יעקב מרגי: זה הוויכוח בינינו.

יעקב מרגי: אם אני הולך על סמוך ורופא הילדים אומר לאימא שהוא חמוד, נעקוב אחריו, אני לא סומך על רופא המשפחה שלי ואני ידיד טוב שלו כי בסוף אני הרופא הכי טוב לגוף שלי.

יעקב מרגי: כשהוא אומר לי אל תדאג, הוא מהפרקטיקה יודע, עושה סטטיסטיקה במוח ואומר אבל אני לא, אני סובל ואני דואג.

יעקב מרגי: היו דברים מעולם.

יעקב מרגי: אנחנו בני אדם בסך הכול.

יעקב מרגי: רופא הילדים הוא לא המומחה הגדול לתחום הזה.

יעקב מרגי: לכן אני חושב שאם יש בעלי מקצוע שאומרים וקובעים שפגים הם בעלי צרכים מיוחדים, אנחנו נתייחס אליהם כך.

יעקב מרגי: את יודעת כמה דברים נחסוך למדינה?

יעקב מרגי: נחסוך הרבה כסף למדינה, הרבה ימי היעדרות מהעבודה להורים והרבה הוצאות רפואיות שאין לנו איך לבזבז אותן.

יעקב מרגי: הייתי רוצה לשמוע את בית חולים סורוקה, שם ליווינו את נושא הפגייה ואת מספר הלידות.

יעקב מרגי: הפגייה שם ייחודית בתחום הזה.

יעקב מרגי: בואו נראה מה ההתפתחות כי באמת לא שומעים עליהם.

יעקב מרגי: נראה לי שמשהו קרה שם ולכן אני רוצה לשמוע מה קורה בסורוקה.

<קיילה מרקס: אני מנהלת הפגייה בסורוקה.

<קיילה מרקס: את הפגייה שלנו בנו ב-1985, עת היו 8,000 לידות ועכשיו יש 16 אלף לידות אבל לא הוסיפו מיטות.

יעקב מרגי: כמה מיטות יש בפגייה בסורוקה?

<קיילה מרקס: בסך הכול יש 24 מיטות בטיפול נמרץ ועוד 36 מיטות לטיפול מיוחד.

<קיילה מרקס: אנחנו מעבירים פגים לבתי חולים אחרים.

יעקב מרגי: כמה מתוך ה-16 אלף לידות הן לידות של פגים?

<קיילה מרקס: עשרה אחוזים לידות של פגים.

יעקב מרגי: אתם מבינים את המספרים?

<קיילה מרקס: אנחנו יודעים ש-1,500 תינוקות נולדו כפגים כל חודש.

<קיילה מרקס: אם אנחנו מזמינים את כולם למכון להתפתחות הילד, ויש שניים כאלה בדרום, אין שום אפשרות לעשות זאת.

<קיילה מרקס: אנחנו יודעים שתור לפגים שנולדו פחות מקילו וחצי, מחכים ארבעה חודשים.

אורלי לוי אבקסיס: בסורוקה אין מרפאת פגים?

<קיילה מרקס: יש מרפאת פגים ואנחנו רואים רק את הפגים הכי מסובכים.

אורלי לוי אבקסיס: חשוב לי לשים משהו על השולחן כדי להבין איך המדינה שלנו עובדת.

אורלי לוי אבקסיס: את אומרת - ושמענו את זה גם מדוקטור צנגן וגם מאחרים – שמאחר שאנחנו יודעים שאין מספיק יכולת קיבול של המרכזים להתפתחות הילד, מראש אנחנו לא שולחים.

<שמואל צנגן: לא.

אורלי לוי אבקסיס: זה מה שהיא אמרה.

יעקב מרגי: אני רוצה לשאול שאלה אפיקורסית.

יעקב מרגי: מה אכפת לכם שאין?

יעקב מרגי: תעשו את עבודתכם אתם נאמנה.

<שמואל צנגן: יש בעיה עם זה.

אורלי לוי אבקסיס: הם אומרים שהם יתעדפו את הכי הכי מסובכים.

אורלי לוי אבקסיס: אז משרד הבריאות אומר שאין תור ארוך כזה ולא הפנו אליו יותר פגים.

אורלי לוי אבקסיס: הוא אומר שהתור הוא לא כזה ארוך כמו שאתם מציגים.

אורלי לוי אבקסיס: אבל אומרים לנו כאן

אורלי לוי אבקסיס: מנהלי הפגיות שהם נאלצים לעשות סלקציה כי הם רוצים שקודם כל את הכי הכי בעייתיים יראו ולכן הם עושים סלקציה, ולא בגלל שהם מאמינים שאחרים לא צריכים אלא כדי להבטיח שמי שהכי צריך, יקבל.

אורלי לוי אבקסיס: אז משרד הבריאות אומר שהנתונים שונים ולכן לא ייפתחו יותר מרכזים להתפתחות הילד.

יעקב מרגי: כמה מרכזים להתפתחות הילד יש במדינה?

<ורד עזרא: 37 מכונים ו-92 יחידות התפתחותיות.

יעקב מרגי: כולם מאוישים בצוותים?

<ורד עזרא: כולם מאוישים בצוותים.

<ורד עזרא: ההבדל בין מכון ליחידה הוא שביחידה אין רופא התפתחותי.

יעקב מרגי: ביחידה אין.

יעקב מרגי: בואי דברי אתי רק על מכונים.

יעקב מרגי: כמה מאוישים במכונים?

<ורד עזרא: 35.

<קריאה: מה ההתפלגות?

<ורד עזרא: בבאר שבע, באילת, במרבית בתי החולים ובקופות.

אורלי לוי אבקסיס: לכן השישה מיליון שקלים של התכנית שהוצגה לנו לטיפול בקהילה, יכולים לפתור את הבעיות האלה.

אורלי לוי אבקסיס: בסכום של שישה מיליון שקלים פתרנו את העניין של הטיפול בקהילה.

אורלי לוי אבקסיס: שרת הבריאות באה ואמרה שהיא מאוד תומכת אבל תשכחו מזה, לא תקבלו שישה מיליון שקלים.

<קריאה: אין רופאים התפתחותיים.

אורלי לוי אבקסיס: המרכזים האלו עולים גרושים.

<קריאה: אין רופאים בפגייה.

אורלי לוי אבקסיס: לפי מה שאתם אומרים, גם לא יהיו.

אורלי לוי אבקסיס: לא לפתח את הטיפול בקהילה, הם לא ירשמו את הפגים שצריכים טיפול כי הם רוצים את הכי חמורים שיקבלו קדימות, ואנחנו יוצרים מצג שווא שאחריו יכולים להסתתר משרד הבריאות ומשרד האוצר ואומרים, רגע, התורים לא כאלה גדולים כמו שאתם אומרים.

אורלי לוי אבקסיס: הם אומרים שבגלל אינוס הם עושים את זה.

אורלי לוי אבקסיס: אנחנו מבינים שצריך לתמרץ את הרופאים האלה בקהילה.

אורלי לוי אבקסיס: אין ספק בכך.

יעקב מרגי: אני רוצה להמשיך לשמוע את הסקירה על סורוקה.

יעקב מרגי: סוד גלוי וידוע הוא שהכול כסף.

יעקב מרגי: לידות הן סטרט-אפ של בתי החולים שנמצאים במצוקה תקציבית.

אורלי לוי אבקסיס: שווה להם להרחיב את הפגיות.

יעקב מרגי: אני הייתי מצפה לקצת הוגנות כאשר יש קושי במערכת.

יעקב מרגי: כמו שאנחנו לא עושים תקציב משק סגור, כמו שלא רצינו לעשות משק סגור לתקציב מסוים, היינו מצפים שכל נושא הילודה והיולדות על אגפיו, שלפחות מנהל בית החולים יסתכל על זה כעל משק סגור ואז יטה משאבים.

יעקב מרגי: אבל זה לא נעשה כך.

<קיילה מרקס: 65 אחוזים מהתינוקות שנולדו כפגים הם מהאוכלוסייה הבדואית ואנחנו יודעים את התנאים שלהם.

יעקב מרגי: אני חושב שזה אחוז נתון גם לגבי כלל הלידות בסורוקה.

<קיילה מרקס: כן.

<קיילה מרקס: הסיכון שלהם לחיות עם מחלות בעתיד הוא פי ארבע מאשר באוכלוסייה היהודית.

<קיילה מרקס: יש לנו את האוכלוסייה הבעייתית ביותר בכל הארץ והתנאים לא בהתאם.

יעקב מרגי: האם את יודעת שבתכניות הפיתוח של בית החולים סורוקה, הפגייה נמצאת על השולחן או על סדר היום?

<קיילה מרקס: אני חושבת שכן.

<קיילה מרקס: אמור להיות על זה דיון.

<קיילה מרקס: עוד לא התחילו את הבנייה אבל הבנתי שמשרד הבריאות כבר הבטיח את הכסף.

יעקב מרגי: הוא בדרך.

יעקב מרגי: ברכבת.

<קריאה: כמו התקנים.

<קיילה מרקס: בינתיים שום דבר לא זז.

אורלי לוי אבקסיס: כמה זמן כבר לא זז?

<קיילה מרקס: אנחנו מעבירים את הפגייה כל כמה חודשים או כל כמה שנים למקום מוגן בזמן המלחמה.

אורלי לוי אבקסיס: את מדברת על המיגון.

אורלי לוי אבקסיס: כמה חסר לכם כדי לבנות את המיגון?

<קיילה מרקס: צריך להיות סכום של 66 מיליון שקלים כדי לבנות.

אורלי לוי אבקסיס: תשכחו מזה.

אורלי לוי אבקסיס: לברזילי לא נתנו עשרה מיליון שקלים, אז אתם מדברים על 66 מיליון שקלים?

אורלי לוי אבקסיס: על שישה מיליון שקלים בקהילה השרה אומרת שזה לא יקרה.

אורלי לוי אבקסיס: עצוב.

יעקב מרגי: אחרון הדוברים.

<שמואל צנגן: נושא אחד שטרם הועלה אבל צוין בקצרה בוועדה הראשונה שלנו וזה הנושא של בנק חלב אם.

<שמואל צנגן: שוב, לשבחו של משרד הבריאות – וכאן אני רוצה להגיד במאמר מוסגר ואורלי תכעס עלי – ייאמר שמשרד הבריאות עושה הרבה בשביל הפגים.

<שמואל צנגן: זה לא אומר שהוא לא צריך לעשות עוד.

אורלי לוי אבקסיס: למה שאני אכעס עליך?

<שמואל צנגן: כי כביכול משרד הבריאות מצטייר כגורם שלא מודע ולא משתף פעולה.

<שמואל צנגן: הם עושים את זה אבל יש כזה פער גדול שצריך להשלים וצריך אולי לעבוד בקצבים קצת יותר מהירים ואת זה אתם אמרתם.

<שמואל צנגן: נושא בנק חלב אם זה נושא שטרם הועלה כאן והוא מאוד חשוב.

<שמואל צנגן: דיברנו על משה רבנו, חבר הכנסת מרגי.

<שמואל צנגן: אתה זוכר שהייתה לו מינקת.

<שמואל צנגן: משה רבנו הפג היה צריך חלב אם והוא קיבל מינקת.

יעקב מרגי: שם לא היה צריך תקן.

יעקב מרגי: הייתה לו בת מלך שהביאה את המינקת.

<שמואל צנגן: אנחנו צריכים לספק חלב אם לאותם פגים שלאימהות שלהם אין כי מסתבר שזה מציל אותם ממוות ומתחלואה.

אורלי לוי אבקסיס: זאת הייתה הצהרה של משרד הבריאות שחלב אם הוא התזונה הטובה ביותר לכל הילודים.

<שמואל צנגן: נכון.

אורלי לוי אבקסיס: הוא הרבה יותר טוב לפגים.

יעקב מרגי: מה העלות עליה מדברים?

<שמואל צנגן: תכף אני אגיע לעלויות.

<שמואל צנגן: גם בעניין הזה משרד הבריאות כתב חוזר שמגדיר איך להקים בנק חלב אם.

<שמואל צנגן: נעשו אין ספור דיונים אותם הובילה דוקטור עליזה רובין שיושבת כאן אתנו.

<שמואל צנגן: הבעיה היחידה היא ליישם.

<שמואל צנגן: כלומר, צריך לבחור את אותם שני בתי חולים בפריפריה, כפי שהשרה המליצה בישיבה שהיא נאותה לקבל אותנו בנושא הזה וגם על זה מגיע לה יישר כוח.

אורלי לוי אבקסיס: על מה?

אורלי לוי אבקסיס: על זה שהיא נפגשת עם הרופאים?

<שמואל צנגן: היא לא נפגשת עם כולם.

אורלי לוי אבקסיס: כאילו מדובר כאן באיזה נדבנים.

אורלי לוי אבקסיס: זה הזוי.

אורלי לוי אבקסיס: זה תפקידה.

<שמואל צנגן: אמת.

<שמואל צנגן: התפקיד שלנו הוא לוודא שמה שהיא התחייבה עליו, וזה ששני בתי חולים בפריפריה יהיה להם עוד בשנת 2015 בנקי חלב אם, אכן יקרה.

<שמואל צנגן: צריך לבקש ממנה לפרוע את השטר.

<שמואל צנגן: מדובר בעלות לא גבוהה של כמיליון שקלים.

<שמואל צנגן: יש הבטחה, לא בכתב אלא בעל פה, של האוצר לתמוך בזה.

<שמואל צנגן: זה גם דבר שיהיה למען הפגים בישראל וזה חשוב מאוד.

יעקב מרגי: אחרון הדוברים, יושבת ראש ארגון לה"ב.

<רומי שחורי: אני רוצה רק לומר שיש תערוכת תמונות של פגים וכיבדו אותנו בנוכחותם כמה מהם.

<רומי שחורי: היה לי חשוב להסב את תשומת לבכם לכך כדי לקבל קצת מוחשיות על מה אנחנו בעצם מדברים כאן.

יעקב מרגי: אני אומר בנימה אופטימית זו.

יעקב מרגי: קודם אמרתי בוועדה שיש באג, אמנם זה מתחרז עם פג, ואני רוצה לומר שידעו כל הגורמים שבאמת זה לא באג.

יעקב מרגי: הפג הוא לא באג אלא זאת ברכה שצריך לדעת לטפל בה.

יעקב מרגי: מאחר והייתה אווירה כאילו אנחנו כאן לקחנו את משרד הבריאות כאובייקט, אני עכשיו קצת אאזן את זה.

יעקב מרגי: לפני קריאת הסיכום של הוועדה אני רוצה לומר שאין ספק שמערכת הבריאות מתמודדת עם אתגרים רבים בתת-תקצוב.

יעקב מרגי: שרי הבריאות לדורותיהם נאבקים, מי פחות ומי יותר.

יעקב מרגי: גם לשרה הנוכחית אמרתי שתמצא בנו כתובת.

יעקב מרגי: אמרתי לה שנציק לה ונתקוף אותה.

יעקב מרגי: הכנו אותה לכך, כך שלא צריך לרחם עליה.

יעקב מרגי: בתחילת הקדנציה אמרתי לה שאנחנו נתקוף אותה ונציג לה וזה לא ברמה האישית.

יעקב מרגי: אני חושב שאם לא הייתה ההתקפה – ואני אומר התקפה – של חברי הוועדה הזאת, חלקם, שלקחו את הנושא הזה על עצמם ולא היינו מתמידים ולא היינו מעדכנים את המקדם הדמוגרפי בחוק הבריאות הממלכתי שהקופות שיוועו לו – היא לא הייתה מעזה לדבר על הסטה של מיליארד שקלים לקיצור תורים שאני מקווה שאכן יעברו ב-2015.

יעקב מרגי: אמרתי בטרום הדיון שאני מקווה שלא נמצא את עצמנו כמצליחים בגביית המסים ולא הצלחנו לקצר את התורים.

יעקב מרגי: כאמור, אנחנו הולכים אתה ונסייע בידה.

יעקב מרגי: לסיכום הדיון.

אורלי לוי אבקסיס: אני בשוק.

אורלי לוי אבקסיס: היא הסכימה שזה יעבור דרך הוועדה?

יעקב מרגי: עוד לא.

יעקב מרגי: זאת דעתי האישית.

אורלי לוי אבקסיס: כאשר מנסים להכניס רפורמה בחוק ההסדרים ולהעביר את זה דרך ועדת הכספים, זה מדליק אצלי נורה אדומה ואומר לי להיכנס לפרטים ולשאול שאלות.

אורלי לוי אבקסיס: לא יתכן שמשרד הבריאות מנסה לעשות עוקף ועדת בריאות כי הוא מפחד שאנחנו נדון בנושא.

אורלי לוי אבקסיס: מה לוועדת הכספים ברפורמה במשרד הבריאות?

אורלי לוי אבקסיס: עם כל הכבוד, ניסן סלומינסקי ישאל את השאלות של וילמה ושל כל המומחים כאן?

אורלי לוי אבקסיס: לא.

אורלי לוי אבקסיס: זה לא יתכן הביטול הזה של ועדת הבריאות בצורה כזאת.

יעקב מרגי: אנחנו תובעים את עלבון הוועדה.

אורלי לוי אבקסיס: זאת אחריותנו כלפי הציבור שאמור לקבל את השירות הזה.

אורלי לוי אבקסיס: אם רוצים לעשות עוקף ועדה, זה מדליק אצלי נורה אדומה שמשהו שם לא בסדר.

יעקב מרגי: אין לוחמת כמו אורלי.

יעקב מרגי: הוועדה קוראת למשרד הבריאות להוביל את המאבק אל מול האוצר לגבי הפשרת התקנים לאיוש מיטות האשפוז שהוקצו או אושרו לפגיות.

יעקב מרגי: הוועדה דורשת ממשרד הבריאות לפקח ולהבטיח שתקנים של רופאים ואחיות שיועדו לפגיות, אכן ימומשו במקומות אלו.

יעקב מרגי: הוועדה מבקשת להעביר אליה את רשימת התקנים - שאושרו ב-2011, 2012, 2013, ואני לא יודע אם אושרו ב-2014, אבל אם אושרו גם ב-2014, להעביר גם אותה – של מיטות אשפוז, רופאים ואחיות.

יעקב מרגי: כמו כן דורשת הוועדה לקבל לידיה את רשימת מיטות, רופאים ואחיות שהוקצו לפגיות אך נותבו למחלקות אחרות על ידי הנהלות בתי החולים.

יעקב מרגי: הוועדה קוראת למשרד הבריאות לקדם במהרה את החוזר למעקב וטיפול בפג לאחר שחרורו לקהילה ולקבוע את תאריך התחלת יישום החוזר על ידי קופות החולים.

יעקב מרגי: הוועדה קוראת לנאונטולוגים, ברמת האיזון הנדרשת מול הצרכים, לרשום הפניה אוטומטית או ביד רחבה ולא כפי שאתם עושים היום, למכון להתפתחות הילד כדי שתקום הזעקה במכון להתפתחות הילד.

יעקב מרגי: אנחנו לא שומעים אותה.

יעקב מרגי: הקריאה כאן היא קיצונית.

יעקב מרגי: אנחנו קוראים לנאונטולוגים לרשום הפניה אוטומטית למכון להתפתחות הילד של פגים המשתחררים מן הפגיות על מנת שניתן יהיה לראות את התמונה המלאה של צורכי הפגים.

יעקב מרגי: אני קורא למשרד הבריאות להשלים הקמת בנק חלב אם בפריפריה ב-2015 כפי שהתחייבה שרת הבריאות.

יעקב מרגי: כמו כן אני מודיע לוועדה ולנוכחים שאנחנו נקדם את הצעת החוק של ניצול ימי מחלה להורים לילדים שנולדו פגים.

יעקב מרגי: שוב, תודה לכולכם.

אורלי לוי אבקסיס: רגע.

אורלי לוי אבקסיס: אני לא יודעת אם אמרת או לא אמרת, אבל הכרה בפגים כבעלי צרכים מיוחדים.

יעקב מרגי: לא אמרתי.

יעקב מרגי: נכון.

אורלי לוי אבקסיס: זה אחד הדברים החשובים.

יעקב מרגי: יפה.

יעקב מרגי: זה קשור לחוזר?

<שמואל צנגן: זה קשור לחוזר, אבל אולי זה יקבל בולטות יותר אם זה ייכנס למסקנות הוועדה.

יעקב מרגי: הוועדה קוראת למשרד הבריאות להכיר בפג כילד עם צרכים מיוחדים ועל מנת שיוכרו למטרות שונות ויקבלו טיפול ראוי ונאות.

יעקב מרגי: שתהיה נורת אזהרה תמיד הילדים האלה צריכים את הטיפול הראוי להם.

יעקב מרגי: שוב, תודה לכולם.

יעקב מרגי: תודה ללה"ב, תודה למשרד הבריאות ותודה לכל האורחים.

יעקב מרגי: תודה גדולה לילדים החמודים שהצטרפו אלינו במהלך הישיבה.

יעקב מרגי: תודה.